Minke Brits debuteer op Top-20Minke Brits. Bernice West se “Lyfie” kraai vandeesweek weer koning op die Maroela Media Afrikaanse Top-20. Die musiekvideo is die afgelope drie maande al meer as 2,5 miljoen keer op YouTube gekyk. Die broersduo Droomsindroom se jongste enkelsnit, “Ek ly aan”, is in die tweede plek. Barto se “Impulsief” is in die derde plek. Minke Brits, wat saam met Brendan Peyper die duet, “Meisies en ouens soos jy”, opgeneem het, se debuutenkelsnit, “Bou aan ŉ vrou”, betree vandeesweek die Top-20 in die 20ste posisie. In vandeesweek se Top-20 is daar drie liedjies wat klim, twee wat hul plek verloor, 14 wat onveranderd bly en een nuwe liedjie wat die Top-20 betree. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings In tye van swaarkry moet ons weer bewus word van die hier en nou, sê sangeres en liedjieskrywer Almarie met haar nuwe enkelsnit, “Asem”. “Ons sê dikwels vir mekaar ‘haal net asem’ wanneer iemand gespanne voel, tog is asemhaling dikwels nie iets waarop ons fokus totdat ons ŉ tekort daaraan beleef nie,” verduidelik Almarie die boodskap van die liedjie. Eloff het pas sy jongste enkelsnit, “Swipe regs”, uitgereik. Die lied handel oor die soeke na liefde in ŉ moderne en digitale wêreld. Ondanks die prettige toon van die lied, raak die lirieke ook aan die uitdagings en frustrasies van liefde vind. Ander liedjies wat pas uitgereik is, is Minke Brits se “Bou aan ŉ vrou”, Angel de Lange se “Ek sal my vingers af baklei”, Jaid River se “Verlanger” en WFM se “Dieselfde son”.